Den ukrainsk-ortodokse kirke i USA

Den ukrainsk-ortodokse kirke i USA (UOK-USA) er en autonom ortodoks kirke i USA, som er under den økumeniske patriarkens overhøyhet. Kirka består av tre eparkier (bispedømmer) og omfatter en stor del av den ukrainske diasporaen i USA. Kirkas leder er metropolitt Antony Scharba med sete i South Bound Brook (New Jersey).

Den forrige metropolitten Constantine Buggan, som døde i 2012, var også biskop av «Det sentrale bispedømmet» med sete i Parma (Ohio). Dette bispedømmet er for tiden vakant. De to andre bispedømmene er «Det østlige bispedømmet» (med sete i New York) og «Det vestlige bispedømmet» (Chicago). Totalt omfatter kirka 82 menigheter og to klostre i 24 amerikanske stater, hovedsakelig i det østlige USA.

I tillegg fins det en rekke menigheter i USA som kaller seg ukrainsk-ortodokse, men som ikke er i kommunion med de andre ortodokse kirkene. Disse fraksjonene har enten på ulike tidspunkt brutt med UOK-USA eller har aldri vært en del av denne. Blant annet har den ukrainsk-ortodokse kirke (Kyiv-patriarkatet) et vikariat i USA; den ukrainske autokefale ortodokse kirke har en autonom delkirke ved navnet den ukrainske autokefale ortodokse kirke av Nord- og Sør-Amerika og diasporaen, som ledes av en erkebiskop av New York og hele Amerika; og den kanoniske ukrainske autokefale ortodokse kirke har en biskop av Columbus og Ohio.

Historie 
Dagens kirke er en sammenslåing av to kirker med noe ulik opphav:
 Den ukrainsk-ortodokse kirke i USA (UOK-USA, The Ukrainian Orthodox Church of the USA) ble grunnlagt i 1924 av emigrerte biskoper av den ukrainske autokefale ortodokse kirke. Den ble anerkjent av den økumeniske patriark Bartholomeos I i 1995. Dermed er denne kirka i kommunion med de andre ortodokse kirkene, mens dens opprinnelige moderkirke i Ukraina ikke er det.
 Den ukrainsk-ortodokse kirke i Amerika (UOK-A, The Ukrainian Orthodox Church in America) ble grunnlagt i 1929 av amerikanske prester som hadde brutt med den ukrainsk-katolske kirke. I protest mot noen katolske biskopers forsøk på å «latinisere» den ukrainsk-katolske kirke, tok disse prestene kontakt med den ortodokse kirke. Den økumeniske patriark Benjamin I tok den ukrainsk-ortodokse kirke i Amerika under sin overhøyhet i 1937.

Et første foreningsforsøk i 1950 mislykket, men resulterte i at mange menigheter vekslet fra UOK-A til UOK-USA. Etter at begge kirkene hadde oppnådd anerkjennelse av den økumeniske patriark i 1995, kunne kirkene slås sammen året etter.

Overhoder (primaser)

Den ukrainsk-katolske kirke i Amerika 
 Joseph Shuk (1932–1937)
 Bogdan Shpilka (1937–1965, innsatt av den økumeniske patriark)
 Andrew Kushchak (1967–1986)
 Vsevolod Maydansky (1987–1996, deretter biskop av Chicago i den forente kirka)

Den ukrainsk-katolske kirke av USA 
 John Teodorovych (1924–1972)
 Mstyslav Skrypnyk (1972–1993)
 Constantine Buggan (1993–2012, fra 1995 anerkjent av den økumeniske patriark, fra 1996 metropolitt over den forente kirka)
 Antony Scharba (2013–)

Eksterne lenker 
  (engelsk)

Den ortodokse kirke i Konstantinopel
Ukrainsk-ortodoks, USA
Ortodoks kristendom i USA